
CINDI MYERS

Dypt vann




Kjære leser!

Jeg hadde det så morsomt på Passionata’s Island i en av mine tidligere bøker at jeg ikke kunne vente med å besøke øya igjen i denne boken. Det er bare et eller annet med sol, sand, sex –og pirater!



Som en del av forberedelsene til denne boken, besøkte jeg Titanic-utstillingen som har vært på turné gjennom USA. En del av denne utstillingen var viet prosessen med å finne og redde skipsvraket. Jeg ble overrasket over det harde arbeidet som måtte til for å hente opp og bevare gjenstandene. Og for flere år siden var jeg heldig nok til å reise rundt med en utstilling viet til sjørøverskuta Whydah, et treskip som likner på det jeg har sett for meg for Passionata. Jeg håper at begge disse utstillingene har hjulpet meg å vekke mitt eget skipsvrak til live.



Mange takk går til min venn og forfatterkollega Emily McKay, som hjalp meg med mine mange spørsmål om dykking. Enhver feil i denne boken er min, ikke hennes.

Cindi Myers




Denne er til Tammy


Første kapittel

Drømmene hadde begynt den første gangen hun besøkte øya –merkelige nattfantasier hun aldri helt kunne huske, som gjorde henne forvirret og merkelig opphisset. Sandra Newman var ikke av den overtroiske eller fantasifulle typen, men de drømmene fra øya hjemsøkte henne, ga henne en følelse av at hvis hun forsto dem, ville de avsløre hemmeligheten ved uoppfylte lengsler hun ikke engang hadde visst at hun hadde.

Minnene om de drømmene var hos henne nå mens yachten gled innenfor synsvidde av den palmedekkede atollen. Passionata’s Island var oppkalt etter den kvinnelige piraten som hadde hatt sitt hovedkvarter der tidlig på 1700-tallet, en sjørøverdronning kjent for sine vellykkede angrep på handelsskip som våget seg for nær hennes tilfluktssted, og hyllet for sine evner som forførerske.

–Jonas, jeg vil ha et godt bilde av øya idet vi nærmer oss, dirigerte hun kameramannen som tjenestevillig rettet det håndholdte videokameraet over skipets baug. –Jeg tror dette er åpningssekvensen vår, fortsatte hun. –Kanskje med litt mystisk musikk og en stemme som snakker om forbannelsen som skal ligge over øya. Å, ja, dette stedet hadde til og med en forbannelse. Snakk om historie som var som skapt for TV. Passionata var en tragisk-romantisk skikkelse som hadde etterlatt seg en skatt verd millioner –kanskje milliarder –av dollar. Hun smilte, så for seg hvordan lederen for TV-selskapet, Gary Simon, ville sperre opp øynene når han så seertallene etter at Sandra Newman presenterer Passionatas skatt gikk på luften neste høst. Han ville snuble i sine egne bein i iveren etter å tilby henne en ny og bedre kontrakt.

Da yachten rundet revet på den ene enden av øya og satte kursen mot den dypere havnen på vestsiden, fanget to andre fartøy Sandras oppmerksomhet. Det største, Caspian, hadde hun ikke sett før. Skipet var fullt av kraner, vinsjer og en flåte av mindre joller og motorbåter.

Det mindre skipet lå for anker nærmere øya –en elegant seilbåt med hvitt skrog og teakdekk. Synet fikk Sandras puls til å gå litt raskere.

Som på bestilling dukket en stor blond skikkelse kun iført en blå badebukse opp fra kahytten for å bivåne ankomsten hennes. Hun klarte ikke å avgjøre om hun var glad for å se at professor Adam Carroway hadde kommet trygt fram, eller forarget over at hun måtte tilbringe de neste par månedene i nærheten av den irriterende akademikeren. Minnet om den intense, men korte affæren de hadde hatt noen måneder tidligere gjorde henne enda mer ambivalent.

Adam var en ensporet professor som fokuserte på letingen etter Eve, Passionatas flaggskip som hadde sunket i 1714. Når han jobbet, forsømte han alt annet, og glemte å spise og brukte de samme klærne i flere dager på rad. Han var også en veldig maskulin, energisk elsker, veldig annerledes enn de glatte, sofistikerte mennene hun foretrakk. Så hvorfor var Adam Carroway så… distraherende? Av en eller annen grunn vekket den shabby professoren noe i henne. Hun hadde nytt de få dagene –og nettene –de hadde tilbrakt sammen da han besøkte henne i Los Angeles året før. De hadde skiltes som venner, uten å prate om framtiden.

Men nå var framtiden her, og hun var ikke sikker på hva hun syntes om å treffe ham igjen. Ja, det kunne være morsomt å fortsette der de hadde sluttet og ha et sommerforhold. Men Adam gjorde mer inntrykk på henne enn noen annen mann hadde gjort. Hun hadde aldri innrømt det for ham, men det var kanskje best i lengden å holde alt mellom dem forretningsmessig. Å vise sårbarhet hadde aldri gitt henne annet enn problemer.

Tjue minutter senere, da Sandras yacht var ankret opp, klatret Adam om bord. Han hadde fremdeles bare på seg badebuksen og mørke solbriller, og med det blonde håret bustete av vinden og flere dagers skjeggvekst, kunne han ha vært en av Passionatas samtidige. Den typen mann som garantert ville begeistre TV-publikummet hennes, minte Sandra seg selv på og overså grøsningen som fløy gjennom henne da han nærmet seg.

–Hei, Sandra, sa han og nikket. Til tross for de mørke solbrillene kunne hun nesten føle blikket hans på seg.

–Hvordan har du det, professor? Hun sendte ham sitt mest sjarmerende smil.

Han la armene i kors over den tønneformede brystkassen, og overarmsmusklene bulte på en måte som var skremmende distraherende. –Er dere klare til å begynne å filme? spurte han. –Vi begynner arbeidet i morgen tidlig.

–Jeg er klar. Hun hadde ventet i månedsvis på denne sjansen til å bevise for TV-selskapet at hun fremdeles var en stjerne.

–Husk at vi har en avtale, fortsatte Adam. –Du og teamet ditt holder dere unna mens vi jobber på vraket. Det siste jeg trenger, er å måtte bekymre meg for at en av dere skal bli skadet.

Hun stilte seg i en forførende stilling mot relingen. –Jøss, Adam, jeg visste ikke at du brydde deg.

Det rykket i munnen hans. Hun skulle ønske at hun kunne se øynene hans, kunne lese uttrykket i dem. Husket han de hete nettene i L.A.? –Jeg bryr meg om at denne bergingsoperasjonen skal gå så glatt som mulig, sa han. –Jeg vil ikke at noe –eller noen –skal komme i veien for meg.

Var dette hans måte å fortelle henne at de ikke kom til å gjenoppta det fysiske forholdet på? Som om den avgjørelsen var opp til ham alene? Hun rettet seg opp og holdt stemmen rolig. –Jeg har betalt mye penger for å få filme alle dine bevegelser de neste par månedene, sa hun. –Jeg er like opptatt av at denne operasjonen skal gå glatt som du er.

Hun hadde kjempet hardt for å få penger til å ta denne turen, og hun kunne ikke komme tomhendt tilbake til USA. Den siste produksjonen hennes hadde fått dårlige seertall, skjønt det var ikke hennes feil. Sjefene i TV-selskapet hadde bestemt seg for å sende programmet hennes samtidig med den mest kontroversielle Super Bowl-finalen på to tiår, og så hatt frekkhet nok til å klandre henne for at seertallene var lave. De hadde fortalt henne at dyre dokumentarer var umoderne nå, og hadde gjort det klart at Passionatas skatt var hennes siste sjanse til å vise hva hun var god for.

Det var ikke noe nytt, minte hun seg selv på. Hun hadde brukt hele karrieren sin –hele livet egentlig –på å vise hva hun var god for overfor de som undervurderte henne.

–Bra. Han snudde seg og gikk mot relingen. –Ser deg senere. Jeg har arbeid å gjøre nå.

–Adam, ikke gå. Kanskje de ikke kunne bli elskere igjen, men ikke pokker om hun ville la ham fortsette å holde henne på kald avstand. –Vi skal tilbringe flere måneder sammen, sa hun. –Jeg vil at vi skal være venner. Det siste jeg ønsker, er å blande meg inn i din bergingsoperasjon. Jeg vet at du har en jobb å gjøre –ikke bli sint på meg for at jeg gjør min.

Innbilte hun seg at uttrykket hans ble mykere, at de stive skuldrene ble mer avslappet? –Greit, sa han kort.

Hun satte seg ned og gestikulerte at han skulle sette seg ovenfor henne på en liknende solstol. –La oss ta noe å drikke og snakke sammen litt. Fortell meg hva du har gjort så langt med vraket av Eve. Hun signaliserte til en ventende stuert, som nikket og forsvant under dekk.

–Vi kom ikke før i går, og vi venter fremdeles på viktig utstyr. Han satte seg på kanten av stolen, forsiktig, som om han fryktet at den ville kollapse under ham. –I morgen begynner vi å kartlegge vrakstedet med GPS. Det er viktig å lokalisere stedet hvor objektene ligger og hvordan de ligger i forhold til hverandre før vi begynner å ta noe opp til overflaten.

Mens han snakket, ble han mer avslappet. De stramme linjene rundt munnen forsvant, og hele holdningen ble mindre stiv. Han var på kjent grunn nå –professoren som doserte for en uvitende student. Hun kunne gjerne spille med hvis det fikk ham til å åpne seg for henne. –Hvor lang tid tar det før det faktiske bergingsarbeidet begynner? spurte hun.

–Fra et par dager til en uke. Det avhenger av hvor mange objekter vi må kartlegge.

Stuerten kom tilbake med drikkevarene –en øl til professoren og mineralvann i et champagneglass til henne. Det var for tidlig på dagen for henne til å begynne å drikke, men hun hadde et rykte som diva å opprettholde. Fantes det noe felt der image var viktigere enn innen TV-bransjen? Hun smilte til ham over kanten på glasset. –Du vil ikke engang merke at jeg er her.

Han ble rød. –Beklager at jeg var så irritabel tidligere. Jeg hadde akkurat funnet ut at muddermaskinen jeg bestilte, er forsinket. Hver ekstra dag koster investoren min penger, så jeg er under sterkt press.

–Hvor mange jobber for deg her?

–Jeg har tre praktikanter fra universitetet, og jeg har ansatt to brødre, Sam og Roger Murphy, som styrer det tunge utstyret. –De har jobbet på andre slike vrak, så de vet hva de gjør.

–Og du tror Eve kan være enda mer verdifull? Hun lente seg framover, var ivrig etter å høre mer om rikdommene han forventet å finne. Det var dette seerne hennes ønsket, og den slags opptak hun var ute etter.

Han rynket pannen igjen, og hun kunne nesten føle kulden stråle ut av ham. –Jeg er mer interessert i gjenstandenes historiske verdi, sa han. –Eve er en viktig del av den maritime historien. Tingene vi finner kan gi oss et klarere bilde av livet om bord i et kaperfartøy i det syttende og attende århundret.

–Du mener ei sjørøverskute. Og ikke si at tanken på alt av gull og sølv og juveler ikke får hjertet ditt til å hoppe litt. Jeg vet at universitetet ikke betaler deg nok til at du kan være helt likegyldig overfor velstand.

Han så bort. –Jeg har aldri sagt at jeg ikke er interessert i penger, bare at det ikke er hovedinteressen min. Han tømte ølen og satte flasken på dekket ved siden av stolen. –Det er best jeg går.

–Akkurat når samtalen vår begynte å bli interessant?

Men han svarte ikke, og hun prøvde ikke å hindre ham mer. Hun lente seg tilbake i stolen og lurte på hvorfor spørsmålet hennes om penger hadde opprørt ham. Var det fordi at han som akademiker mente at han burde være hevet over vanlig grådighet? Hadde han for vane å benekte lastene sine –sjalusi, grådighet… begjær?

Hun sukket. Det kom til å bli en lang sommer hvis han insisterte på å være så avvisende. Så lenge de var på denne øya sammen, var det ingen grunn til at de ikke skulle hygge seg sammen. Det var selvfølgelig andre menn her som ville være villige til å underholde henne, det var hun sikker på, men hun ville ha Adam.

*

Da Adam gikk fra Sandra, følte han seg mer irritert enn han hadde vært da han kom. Hvorfor strøk den fordømte kvinnen ham alltid mot hårene? Hun hadde ikke vært i havnen en time engang, og allerede skjedde det –han burde fokusere på bergingsoperasjonen, og alt han kunne tenke på, var henne.

Han burde aldri ha involvert seg med henne sist høst, men hun hadde truffet ham i et svakt øyeblikk. Han hadde sagt til seg selv at denne sommeren ville være annerledes. Han ville være for fokusert på arbeidet på øya til å la henne friste ham. Men fem minutter i hennes selskap hadde bevist at det var feil.

Han hatet komplikasjoner i livet og arbeidet sitt, og hun var en stor komplikasjon, en diva som tydeligvis var vant til menn som hoppet når hun sa «hopp». Han hadde verken tid eller energi å kaste bort på henne, uansett hvor uenig kjønnsdriften hans var.

I stedet for å dra tilbake til sin egen båt, styrte han gummibåten mot Caspian. Forskningsskipet på 120 fot skulle være arbeidsbåten under ekspedisjonen, i tillegg til å være hjemmet til praktikantene og Murphy-brødrene.

–Adam, jeg er glad for at du er tilbake. En av praktikantene, Brent, som var i tjueårene og hadde det svarte håret i en lang hestehale, hilste ham da han kom om bord. –Jeg har ventet på deg.

–Hva trenger du? Adam tvang fram et hyggeligere uttrykk. Han likte Brent og de andre praktikantene, Tessa og Charlie. De delte hans lidenskap for historie og var villige til å jobbe hele sommeren for lav lønn og sjansen til å skape litt historie selv.

–Jeg har dårlige nyheter. Magnetometeret er ødelagt.

–Hva? Det kan ikke stemme. Magnetometeret målte endringer i jordens magnetiske felt og indikerte nærvær av jern og andre mineraler som kunne vise vei til gjenstander under lagene av mudder og sand på havbunnen.

Brent så bister ut. –Redd for det. Da vi pakket det opp i morges, oppdaget vi at glasset var knust. Vi må sende det tilbake til Jamaica for reparasjon. Kapteinen på Caspian har allerede bedt noen om å hente det.

–Vi kan ikke vente på at det skal bli reparert. Send en melding om at kureren må ta med seg et nytt.

–Ja visst. Det er en god idé. Brent nølte. –Hvordan skal jeg si at vi betaler for det?

–Send regningen til Merrick. Damian Merrick, en forskningsentusiast som også var arving til Merrick-formuen, som var bygd opp på grunnlag av oppfinnelsen av halvlederen, hadde bestemt seg for å finansiere bergingen av Eve. Til gjengjeld hadde Adam motvillig gått med på å sende jevnlige rapporter om ekspedisjonens utvikling. Han hadde satt strek da Merrick ville være en del av operasjonen. Det var ille nok å ha Sandra hengende rundt. Han trengte ikke to amatører å passe på.

Adam og Brent gikk mot akterenden der Tessa og Murphy-brødrene sorterte dykkerutstyr og annet utstyr. Roger Murphy så opp. Han var kort og tettbygd med grånende rødt hår som så ut som om det hadde blitt klippet med en machete. –Hei, professor. Sjekket værrapporten?

–Nei. Hvorfor spør du? Adam stålsatte seg for flere dårlige nyheter.

–Ser bra ut de neste par dagene, men det er et lavtrykk som bygger seg opp utenfor Afrika som kan skape problemer senere i uken.

–Eller så er det ingenting, sa Adam.

–Jeg sørger for å holde et øye med været, sa Roger. –Jeg ble overrasket av en orkan utenfor Haiti for fem år siden, og det er ikke en opplevelse jeg ønsker å gjenta. Jeg omkom nesten, og ekspedisjonen mistet nesten alt.

–Det går bra, sa Adam. –Da jeg var her i fjor sommer, regnet det knapt.

–Ja, vel, det var i fjor sommer.

Adam svarte ikke. Han var også bekymret; undersøkelsene hans hadde avslørt at øya ble truffet av store orkaner i 1850, 1910 og 1941. Selv en relativt liten storm ville forsinke operasjonen i dagevis, kanskje uker. Men han kunne ikke kontrollere været, så han så ingen poeng i å engste seg for det.

–Har du hørt noe om muddermaskinen? spurte han og skiftet til et mer presserende tema. –Har den kommet?

–Den kom til Kingston i dag, sa Roger. –Den bør være her i overmorgen.

–Vi må begynne undersøkelsen uten den, sa Adam. Han vendte seg mot praktikantene. –Er dere klare til å dykke i morgen?

–Jeg kan ikke vente. Tessa, den eneste kvinnen på ekspedisjonen, smilte. –Bare tanken på å se vraket så nært gjør meg så opprømt.

Charlie mumlet noe lavt. Adam trodde det var noe slikt som Jeg vil gjerne gjøre deg opprømt.

–Hva sa du, Charlie? Tessas blikk boret seg gjennom ham.

Charlie hostet og tok opp et vektbelte fra dekket. –Bare at jeg er opprømt også. Over vraket.

Adam gned seg over ansiktet for å skjule et smil. Han antok at han burde snakke med Charlie om seksuell trakassering, skjønt kombinasjonen av løpske hormoner, små badeklær og en sommer i paradiset nesten garanterte at forskjellige medlemmer i mannskapet ville slå seg sammen. Han håpet bare at mangelen på kvinner ikke ville føre til slåssing blant mennene. Tessa og Sandra var de eneste tilgjengelige kvinnene så langt, med mindre Sandra hadde noen om bord som han ikke visste om.

–Hvordan har vår nærværende kjendis det? spurte Sam Murphy med sin vante utente sigar i munnviken.

–Kjendis? Tessa så spørrende på Adam.

–Den TV-dama, Sandra Newman, sa Sam. –Det var hennes yacht som kom. Hun er her for å gjøre oss til filmstjerner. Sam lo av sin egen vits, en hard, bjeffende lyd.

Tessas øyne ble store. –Er det sant? Sandra Newman? Her?

Adam nikket. –Hun lager en dokumentar om Passionata og skatten hennes. Men hun har lovet å ikke blande seg inn i arbeidet vårt.

–Vi får møte henne, ikke sant? spurte Tessa. –Jeg så spesialen hennes om Rike og berømtes kunstsamlinger. Hun var fantastisk.

–Hvordan er hun? Charlie gliste til Adam. –Er hun like sexy i virkeligheten som på TV?

Adam følte trang til å tørke bort det vellystige fliret fra guttungens ansikt. –Hold deg unna henne, sa han. –Hun har en jobb å gjøre, og det har du også.

Charlie gjorde honnør. –Aye, aye, kaptein. Mente ikke å drive tyvjakt på ditt territorium.

–Hun er ikke mitt territorium! Varmen steg i ansiktet hans. Sandra hadde gjort det helt klart høsten før at hun kun så ham som en hyggelig avledning, en følelse han delte. Han hadde ikke tid til den slags distraksjoner mens han jobbet, selv om det var vanskeligere å få henne ut av tankene enn han hadde forventet. Han trengte ikke Charlie –eller noen andre –til å minne ham om hva han gikk glipp av.

–Hun er ikke en del av vårt mannskap, fortsatte han. –Jo mindre vi har med henne å gjøre, desto bedre.

Roger plystret lavt. –Jeg tror vi skjønner tegningen. Så, hva har denne Sandra gjort for å irritere deg?

–Hun gjorde ingenting.

Bortsett fra å få ham helt ute av balanse fra deres andre møte. Det første møtet telte egentlig ikke, han hadde vært ruset på smertestillende etter et ubehagelig møte med en hai da han hevet en kanon fra Eve. Han gned seg over låret der arret fremdeles glødet hvitt mot den solbrune huden. Da Sandra Newman seilte inn i havnen sommeren før i den flotte yachten sin, hadde han ikke ant eller brydd seg om hvem hun var. Han hadde bare sett henne som enda en forstyrrelse i arbeidet.

Men dagen etter hadde hun dukket opp på båten hans da han var der alene, og den fulle kraften av nærværet hennes hadde truffet ham. Fra det skinnende brune håret til de rødmalte tåneglene var Sandra Newman en kvinne som skrek sex. Og etter en sommer i sølibat mens han så venninnen Nicole flørte med øyas andre innbygger, en engelskmann som het Ian Marshall, hadde Adam nok vært mer sårbar enn vanlig for Sandras invitasjoner.

–Hvis du ikke er interessert, ror jeg kanskje over og sier hei. Sam blunket til broren, som tygde på sigaren sin og flirte. –På fritiden, selvfølgelig, la han til.

–Du kommer ikke til å ha fritid, sa Adam. –Vi begynner arbeidet i morgen tidlig. Han snudde seg og gikk mot broen for å fortelle kapteinen at han ville være ved vraket ved daggry. Men mennenes latter og kommentarer om Sandra fulgte ham.

Kommentarene sved fordi han visste at det var mer enn ren lyst som lå under tiltrekningen til den vakre reporteren. Da hun la armene rundt ham og presset leppene mot hans, hadde han følt et sjokk. Som om han hadde kysset denne kvinnen før. Mange ganger. Og likt det like mye hver eneste gang.

Noe som var latterlig. Han hadde aldri sett Sandra før de møttes på øya sommeren før, og hun var definitivt ikke typen han vanligvis var sammen med. Han likte enkle, ukompliserte kvinner. Kvinner som han kunne ha rolige, beherskede affærer med til det var på tide å gå videre. Kvinner som ikke forstyrret arbeidet hans, som forsto entusiasme for undervisning og skattejakthobbyen hans.

Sanda var ingen av delene. Ett blikk på den perfekte manikyren, designerklærne og filmstjernesmilet ville umiddelbart fortelle enhver mann med en halv hjerne at hun var sammensatt, komplisert, krevende og selvsentrert. I Sandras verden dreide alt seg om henne. Og det siste Adam ønsket, var å være en planet i en annens kretsløp.

